Toshkentda talaba qizni zo'rlaganlikda ayblangan “zamdekan” ishi bo'yicha tergov yakunlandi

Toshkentda 18 oktyabr kuni Nizomiy nomidagi Toshkent davlat pedagogika universiteti dekan o'rinbosari talaba qizga zo'rlik ishlatib, derazadan itarib yuborgani xabar qilingandi. Bosh prokuratura matbuot kotibi “Bugun.uz”ga holat yuzasidan qo'shimcha ma'lumot berdi.
Ma'lum bo'lishicha, tergov davomida B.Yu.ga nisbatan Jinoyat kodeksining 118-moddasi (Nomusga tegish) 1-qismi va 104-moddasi (Qasddan badanga og'ir shikast yetkazish) 1-qismi bilan ayb e'lon qilingan.
Shuningdek, 4 mart kuni jinoyat ishi bo'yicha dastlabki tergov harakatlari yakunlanib, tomonlar jinoyat ishi xujjatlari bilan tanishtirilgan. 8 mart kuni kuni jinoyat ishi bo'yicha ayblov xulosasi tuzilib, jinoyat ishi ayblov xulosasini tasdiqlash va tegishli sudga yuborish uchun Yakkasaroy tuman prokuraturasiga yuborilgan.
Ta'kidlanishicha, 10 mart kuni Yakkasaroy tuman prokuraturasi tomonidan jinoyat ishi bo'yicha ayblov xulosasi tasdiqlanib,JIB Yakkasaroy tuman sudiga yuborilgan.
Eslatib o'tamiz, avvalroq — 18 oktyabr kuni 1984 yilda tug'ilgan Yu.B. o'z xonasida 2001 yilda tug'ilgan K.M.ning nomusiga tegmoqchi bo'lgani xabar qilingandi. Biroq u jinoiy qilmishini oxiriga yetkaza olmagan. So'ng jinoyatini yashirish maqsadida K.M.ni derazadan pastga itarib yuborgan.
Holat yuzasidan Yakkasaroy tumani IIO FMB tergov bo'limi tomonidan Jinoyat kodeksining 118-moddasi (Nomusga tegish) va 105-modda (Qasddan badanga o'rtacha og'ir shikast yetkazish) alomatlari bilan jinoyat ishi qo'zg'atilib, Yu.B.ga nisbatan qamoqqa olish ehtiyot chorasi qo'llangandi.
Soqg'liqni saqlash vazirligi jabrlanuvchiga katatravma, qo'shma jarohat, o'ng o'tirgich va qov suyaklarining sinib siljishi, quymuch suyagining o'ng tomonda sinib qoniqarli turishi, beshinchi bel umurtqasi yon o'sig'ining sinib qoniqarli turishi, bosh miya yopiq jarohati, bosh miya chayqalishi, peshona sohasi ezilib yirtilgan jarohati, travmatik shok ikkinchi darajasi tashxislari qo'yilganini ma'lum qilgandi.
Oliy ta'lim vazirligi mazkur ish yuzasidan munosabat bildirib, o'rganish natijalari bo'yicha jinoyatda gumonlanuvchi universitet mas'ul xodimi qonuniy jazoga tortilishi, shuningdek, bu holatga yo'l qo'ygan universitet rahbariyati va mas'ullariga nisbatan qat'iy tashkiliy va intizomiy chora ko'rilishini ta'kidlagan.
Qolaversa, Saida Mirziyoeva ham bu ishga o'z fikrini bildirgan:
“Menimcha, qiz-ayollarning huquqlarini himoya qiluvchi bunday ommaviy axborot vositalari faoliyati katta muvaffaqiyat hamda adolatsizlik va ceksizmga toqat qilishni istamaydiganlarning so'nggi umididir. Fond ushbu yo'nalishda faoliyat yuritayotgan bunday ommaviy axborot vositalarini olqishlashi va moddiy jihatdan qo'llab-quvvatlashini ta'kidlamoqchiman”, — degan u.
Shu bilan birga, qizning onasi “zamdekan”ning tergovda aybni jabrlanuvchining o'ziga qo'yganini aytgan.
“Tergovda u qizimning o'zi uning xonasiga kirib, xonani qulflab olganini aytibdi. Qizimning yigiti kelib qolgani uchun qaerga yashirinishini bilmay, derazadan o'zini tashlagan emish. Qizim hali bunaqa narsalar haqida o'ylamaydi. Chunki oilamiz o'qimishli oila: hammamiz o'qituvchimiz. Shuning uchun qizim uning xonasiga ishonib kirgan”, — degan talaba qizning onasi.
Toshkent shahrida o'tkazilgan “Toshkent yoshlar forumi–2021” doirasida talaba qiz nutq so'zlab, orzulariga yetishishida o'sha kungi voqea to'g'anoq bo'lganini aytgan. U nutqi davomida ayblovni to'liq ikkinchi tomon, ya'ni universitet dekan o'rinbosariga yuklagan.
“Do'stlarim, sevimli ishim, o'qishim va kelajak uchun katta rejalarim bor edi. Lekin 2021 yilning 18 oktyabr kuni sanoqli soniyalarda hammasini yo'qotdim. Mening orzularim va hayotimni o'g'irlagan inson ismi — Yuldashbek Bog'abaev. Mening universitetimda dekan o'rinbosari lavozimida ishlagan, mening nomusimga tegishga harakat qilib, so'ng derazadan uloqtirdi. O'sha paytda biron suyagim omon qolmagan deb o'yladim, og'riq shu qadar kuchli edi. Ba'zan hozir uyg'onamanu, barchasi oddiy tush bo'lib chiqadiganday tuyuladi”, – deydi u.